钦定古今图书集成/理学汇编/学行典/第202卷 > 闻龙
## 钦定古今图书集成/理学汇编/学行典/第202卷 > 闻龙

按《宁波府志》：“闻龙，字隐鳞，晚号飞遁翁。父思尹，嗜学
敦行，让恩荫于从子，人皆称之。龙有至性，五岁丧母，
哀号不胜，幼慕高逸，博通经史，终不一试有司。父析
产让其膏者，于兄当为从父后，孳孳恋所生，不欲往
习岐黄释氏之书。以父暮年，非药饵不扶。母早世，惟
呗忏可资冥福也。遂茹素，工医术。其事父也，候晨起”
察色切脉，寝则伺其喘息以为常。体稍不安，辄刻不
离左右，夜不解带，手调药食，进之惟谨。奉养三十年，
殚竭心力，犹以为歉。执丧哀毁逾礼，讳日必服缞麻，
昧爽栉沐，诵经，祭哭尽哀，终身如一日。从母金氏病，
乃往为其后。丧毕，析产给其女弟及金氏外家为本
生考。置祀田，同产兄弟皆助之田，每祭其所继，称为
《后男》；祭所生，称为《人后男》。年八十一而终。三子：世延、
世选、世铨，皆敦行谊，有前人风。崇祯时，举贤良方正，
辞不就。